Þingræður haldnar á Alþingi Íslendinga



Ég var ekki við, þegar þetta mál var til 2. umr., og veit ekki, hvort hæstv. atvmrh., sem þetta mál heyrir undir, hefir látið fylgja því frekari grg. viðvíkjandi því atriði, að Alþingi freistaði þess, að fá Faxaflóa friðaðan. Mér virðist, að ákvæði þessa frv. hafi, hvað þessa möskvastærð snertir, enga þýðingu fyrir okkur Íslendinga, því ég ætla, að í því efni sé gengið nokkuð lengra hjá okkur um möskvastærð botnvörpu og dragnóta heldur en gert er í þessu frv. Þess vegna hefir það ekki þýðingu fyrir okkur, hvað það snertir. Hinsvegar virðist mér, að í þessu frv. felist fullkomin viðurkenning á því, sem við höfum haldið fram, að nauðsynlegt væri að gera ráðstafanir til að auka friðun á þeim fiskimiðum, þar sem eins mikil ánauð er og við strendur Íslands. Ef hæstv. atvmrh. hefði verið viðstaddur, hefði ég viljað beina máli mínu til hans um það, að stj. á hverjum tíma geri allt, sem í hennar valdi stendur, til þess að halda vakandi og ýta undir þá rannsókn, sem gert er ráð fyrir, að fari fram í sambandi við fyrirhugaða friðun Faxaflóa, og að ekkert það verði gert hér innanlands, sem komi í bága við þá hugsjón, sem vakir fyrir um þá auknu friðun Faxaflóa, frekar en orðið er.

Frsm. (Finnur Jónsson) : Þetta mál er í rauninni óviðkomandi friðun Faxaflóa. Hinsvegar þótti sjálfsagt að ganga að þessum samningi, þar sem með honum ætti að vera tryggt, að ekki yrðu við veiðar hér við land hafðir möskvar undir ákveðinni stærð. En í þáltill., sem nú liggur fyrir og flutt er af sjútvn. eftir beiðni hæstv. atvmrh., er nokkuð minnzt á þá rannsókn, sem gerð hefir verið viðvíkjandi friðun Faxaflóa. Þessi till. er á þskj. 83, og nægir að vísa til hennar viðvíkjandi því, sem hv. þm. Borgf. sagði um þetta mál. Það er þegar byrjað á undirbúningi þeirrar rannsóknar, sem ætti í framtíðinni að verða undirstaða undir kröfunni um friðun Faxaflóa, og mun það hafa verið gert af „Þór“ jafnframt því sem hann var við síldveiðitilraunir hér í flóanum á þessu hausti.



Ég heyrði ekki, hvað hv. frsm. sjútvn. í þessu máli var að tala um, en hann sagði þó, að þetta mál væri friðun Faxaflóa óviðkomandi. Það nær engri átt, því að þetta er einn liður í því mikla verki, sem fyrir liggur, að fá aukna friðun á okkar fiskimiðum, þó að svo vilji til, að þetta mál, stækkun möskva, hafi ekki þýðingu fyrir okkur Íslendinga, eins og löggjöf er háttað hér hjá okkur. Það er alveg rétt, að í þeirri þáltill., sem fyrir liggur um þetta efni, er gert ráð fyrir, að Íslendingar leiti upptöku í alþjóða hafrannsóknaráð, og er þess að vænta, að þær vísindalegu rannsóknir, sem framkvæmdar verða í þessu efni, feli í sér úrlausn fyrir okkur í þessu máli. Ég tek því fullkomlega undir það, sem þar er sagt um þessi atriði. Hinsvegar er fullkomin ástæða fyrir okkur, þegar við erum komnir inn á þessa braut, að gjalda varhuga við því hér á þingi og í öllum ráðstöfunum ríkisstj. og annara, að neitt það verði gert, er torveldað gæti fyrir okkur þessa leið, eins og því miður hefir verið gert, þó að víðsýni annara á þessu máli og þeirri nauðsyn, sem hér er fyrir hendi, hafi kannske verið meiri en svo, að verði til að leggja stein í götu þessa máls.



Landbn. flytur 3 brtt. við þetta frv. á þskj. 90. Ég gat þess við 2. umr., að komið hefðu fram tilmæli frá skólastjórum bændaskólanna um tvær brtt. við frv., en ekki fyrr en gengið hafði verið frá nál. Önnur þessara till. er við 5. gr. frv. og er í því fólgin, að í stað þess sem í frv. er gert ráð fyrir að bókleg kennsla skuli vera 15. okt. til 30. apríl, þá er þetta stytt í brtt. og lagt til, að bóklegu námi ásamt prófi skuli vera lokið um miðjan apríl. Þessa er óskað af því, að það þykir seint vegna ýmissa vorstarfa að geta ekki byrjað á þeim fyrr en í maíbyrjun. Þess vegna þykir hentugra, að bóklegum störfum sé hætt um miðjan apríl. Ég skal geta þess, að ekki voru nema þrír nm. mættir, svo að hinir hafa vitanlega óbundin atkv. um brtt. Þá er hin brtt., sem er við 8. gr., og 10. gr. í sambandi við hana. Í frv. eins og það er nú er gert ráð fyrir því, að skólabúið selji nemendum fæði, en að ekki sé um mötuneyti að ræða. Þetta ákvæði var sett í frv. með það fyrir augum, að eðlilegt væri, þar sem nemendur eiga að hafa frítt uppihald seinni hluta námstímans. að þeir fengju þessi fríðindi hjá skólabúinu, en hefðu ekki mötuneyti sér. Nú hafa komið tilmæli frá skólastjórum bændaskólanna, að heimilt væri að hafa mötuneyti, ef það þætti hentugra. Þessi brtt. stefnir að því, að hægt sé að hafa mötuneyti, ef hentugra þykir. Er það á valdi skólastjóra og nemenda, hvor skipunin er höfð. Þetta eru þá þær brtt., sem gerðar eru samkv. óskum skólastjóra bændaskólanna. Að lokum er svo smávægileg orðabreyt., sem ekki þarf að tala um; hún raskar ekki meiningunni, en færir til betra máls. Ég þarf svo ekki fleira að segja um þetta að sinni.

Forseti (JörB): Ég skal benda á, að í brtt. við 8. gr. er ætlazt til, að 1. málsl. falli niður, en ekki málsgr. Er þar aðeins um misritun að ræða.